তার কন্যা শারমিন আহমদ তাজউদ্দীন আহমদ : নেতা ও পিতা নামে যে বইটি লিখেছেন, তা থেকে আভাস পাওয়া যায় যে, তার এই ছাত্রজীবনে প্রত্যাবর্তনের সঙ্গে রাজনীতির কাজকে এগিয়ে নিয়ে যাওয়ার ইচ্ছা জড়িত ছিল। প্রাদেশিক ব্যবস্থাপক পরিষদের নির্বাচন আসছে, তাতে তিনি প্রার্থী হবেন; স্নাতক ডিগ্রী না থাকলে পাছে প্রার্থিতা অগ্রাহ্য হয়, এই শঙ্কাটিই ছিল তার জন্য মুখ্য বিবেচনা। শিক্ষকতা তার খারাপ লাগছিল না, ছাত্রদের সঙ্গে যে সম্পর্কটি স্থাপিত হয়েছিল, তা নিবিড় বন্ধুত্বের, তবু এক বছর তিন মাস তিন দিন পরে তাকে স্কুলটি ছেড়ে শহরে ফিরে যেতে হলো। তার বিদায় উপলক্ষে ১০-১১-১৯৫২ তারিখে একটি অনুষ্ঠানের আয়োজন করা হয়। স্বভাবতই তার কিছু বলার কথা। তাজউদ্দীন লিখছেন-